ഞാനുമൊരു പള്ളിയാണ്.. ഈ പള്ളിക്കെത്ര വിലയാകും.. ഞാന് തരാം വെള്ളാപ്പള്ളി ഈഴവ മനസില് കയറിയത് മാസ് ഡയലോഗിലൂടെ തെരഞ്ഞെടുപ്പുകള് ജയിച്ചത് യൂണിയന് പ്രസിഡന്റുമാരെ പര്ച്ചേയ്സ് ചെയ്ത് 25 വര്ഷമായി നിയമനങ്ങളെ പറ്റി എസ്എന്ഡിപിയില് ചര്ച്ചയില്ല തങ്ങളെ കൊണ്ട് എതിര്വിഭാഗത്തെ ചീമുട്ട എറിയിച്ചു വെള്ളാപ്പള്ളിയുടെ മുന് വിശ്വസ്തന് മറുനാടനോട് തുറന്നു പറയുന്നു തിരുവനന്തപുരം: എസ്എന്ഡിപി യോഗം എന്ന മഹത്തായ പ്രസ്ഥാനത്തെ കുടുംബ സ്വത്താക്കിയാണ് വെള്ളാപ്പള്ളി നടേശന് ഭരിക്കുന്നതെന്ന ആക്ഷേപം കാലങ്ങളായി നിലനില്ക്കുന്നതാണ്. കഴിവുള്ള നേതാക്കള് ഒരുപാട് ഉണ്ടായിട്ടും വെള്ളാപ്പള്ളിയുടെ അപ്രമാദിത്തമാണ് എസ്എന്ഡിപി യോഗത്തില്. എസ്എന്ഡിപി യോഗത്തില് വെള്ളാപ്പള്ളി നടത്തിയ ക്രമക്കേടുകളുടെ അടിസ്ഥാനത്തില് അദ്ദേഹത്തിനെതരെ വിജിലന്സ് അന്വേഷണം അടക്കം നടക്കുന്നുണ്ട്. ദുരൂഹമായ ആത്മഹത്യകളില് പോലും വെള്ളാപ്പള്ളി ആരോപണ വിധേയനാണ്. ഒരു കാലത്ത് വെള്ളാപ്പള്ളി നടേശന്റെ വിശ്വസ്തനായിരുന്ന പല നേതാക്കളും അദ്ദേഹത്തിന്റെ അഴിമതിയെ ചോദ്യം ചെയ്തു മറുകണ്ടം ചാടിയിട്ടുണ്ട്. ഇവര് ഇപ്പോഴും വെള്ളാപ്പള്ളിക്കെതിരായ പോരാട്ടം തുടരുകയാണ്. വെള്ളാപ്പള്ളിയുടെ അഴിമതികള് ചൂണ്ടിക്കാട്ടുകയും ചെയ്യുന്നു. ഇക്കൂട്ടത്തില് മുന്നിലാണ് അഡ്വ. കെ. എം. സന്തോഷ് കുമാര്. എസ്എന്ഡിപി യോഗം വിമോചന സമര സമിതി എന്ന കൂട്ടായ്മ രൂപീകരിച്ച് വെള്ളാപ്പള്ളിക്കെതിരെ പോരാട്ടം തുടരുകയാണ് സന്തോഷ് കുമാറും സംഘവും. വെള്ളാപ്പള്ളിയുടെ കീഴില് എസ്എന്ഡിപി തകര്ച്ചയുടെ പടുകുഴിയിലേക്ക് വീണെന്നും സ്വന്തം നേട്ടങ്ങള്ക്കായി വെള്ളാപ്പള്ളി യോഗത്തെ ദുരുപയോഗം ചെയ്തുവെന്നും സന്തോഷ് കുമാര് തുറന്നടിക്കുന്നു. മറുനാടന് മലയാളിക്ക് നല്കിയ അഭിമുഖത്തിലും അദ്ദേഹം തന്റെ നിലപാടുകള് എണ്ണിപ്പറയുകയാണ്. കഴിഞ്ഞ കാലങ്ങളില് വെള്ളാപ്പള്ളിക്ക് വേണ്ടി വാദിച്ച വ്യക്തി കൂടിയാണ് സന്തോഷ്. വെള്ളാപ്പള്ളി നടേശന് എങ്ങനെയാണ് എസ്എന്ഡിപി യോഗം അടക്കി ഭരിക്കുന്നതെന്ന് വെളിപ്പെടുത്തുകയാണ് സന്തോഷ് മറുനാടന് നല്കി അഭിമുഖത്തില്. യൂണിയന് പ്രസിഡന്റുമാരെ പര്ച്ചേസ് ചെയ്തു കൊണ്ടാണ് അതിന് വെള്ളാപ്പള്ളി ശ്രമിക്കാറെന്നും സന്തോഷ് കുമാര് മറുനാടന് അഭിമുഖത്തില് വെളിപ്പെടുത്തി. അഭിമുഖത്തിന്റെ വിശദാംശങ്ങളിലേക്ക്.. പോഴന്മാരാണ് സമുദായപ്രവര്ത്തനം നടത്തുന്നത്. അല്ലാത്തവര് ആ സമയം പത്ത് കാശുണ്ടാക്കാന് ശ്രമിക്കും എന്നു പറഞ്ഞ വെള്ളാപ്പള്ളി നടേശന് എസ്എന്ഡിപിയുടെ തലപ്പത്ത് എത്തിയത് എങ്ങനെയാണ്? ലോകത്ത് വരാന് പോകുന്ന എന്തോ വലിയ ദുരന്തത്തിന്റെ സൂചന ഗുരുദേവന് നല്കിയതാണ് വെള്ളാപ്പള്ളിയുടെ സ്ഥാനലബ്ദി. എസ്എന് ട്രസ്റ്റ് എക്സിക്യൂട്ടീവിലാണ് അദ്ദേഹം ആദ്യം വരുന്നത്. അന്ന് സെക്രട്ടറിയായിരുന്ന എംകെ രാഘവനുമായും ശാശ്വതികാനന്ദ സ്വാമികളുമായുള്ള വെള്ളാപ്പള്ളിയുടെ അടുപ്പമാണ് എസ്എന് ട്രസ്റ്റിന്റെ തലപ്പത്തേയ്ക്ക് അദ്ദേഹത്തെ എത്തിക്കുന്നത്. ശിവഗിരി മഠവും എസ്എന്ഡിപിയും തമ്മില് അന്ന് നല്ല ബന്ധത്തിലായിരുന്നോ? തുടക്കം മുതല് തന്നെ അവര് തമ്മില് പ്രശ്നങ്ങളുണ്ട്. ഗുരുദേവന്റെ യതിപൂജ പോലും നടത്താന് പറ്റാതെ പോയത് കേരള കൗമുദിയിലെ സിവി കുഞ്ഞിരാമന് സ്റ്റേ വാങ്ങിയിട്ടല്ലേ. ഗുരു മരിച്ച് നാല്പത്തിയൊന്നിന് ഒരുപാട് പേര്ക്ക് ഭക്ഷണമൊക്കെ തയ്യാറാക്കിവച്ചിട്ട് അതു മുഴുവന് പാഴായിപ്പോയെന്നാണ് ചരിത്രം. ഗുരുദേവന്റെ സ്വത്തുക്കള് മഠത്തിനാണോ എസ്എന്ഡിപി യോഗത്തിനാണോ എന്ന് ആദ്യകാലത്ത് തുടങ്ങിയ തര്ക്കങ്ങളാണ് ഇന്നും പലവിധ ഭിന്നതകളായി നിലനില്ക്കുന്നത്. എസ്എന് ട്രസ്റ്റില് നിന്നും വെള്ളാപ്പള്ളി എസ്എന്ഡിപിയില് എത്തുന്നത് എങ്ങനെയാണ്? എസ്എന്ഡിപിയില് അദ്ദേഹത്തിന്റെ എന്ട്രി എന്ന് പറയുന്നത് 1995 ലെ വൈക്കത്തെ ടിവി പുരം സംഭവമാണ്. അവിടെ ഒരു ശ്മശാനം ആരംഭിക്കുന്നതുമായി ബന്ധപ്പെട്ട് ഈഴവരും ക്രിസ്ത്യന് സഭയുമായി പ്രശ്നങ്ങളുണ്ടായി. അത് വലിയൊരു സമുദായപ്രശ്നമായി കോട്ടയം ജില്ലയിലാകെ ആളിപ്പടര്ന്നു. ആ വിഷയം കൈകാര്യം ചെയ്യുന്നതില് അന്നത്തെ എസ്എന്ഡിപി നേതൃത്വം പരാജയപ്പെട്ടെന്ന പ്രതീതി ഉണ്ടായി. അല്ലെങ്കില് വെള്ളാപ്പള്ളിയുമായി ബന്ധപ്പെട്ട കേന്ദ്രങ്ങള് അത് അത്തരത്തില് പ്രചരിപ്പിച്ചു. അതിന് മാധ്യമങ്ങളുടെ പിന്തുണയും ഉണ്ടായിരുന്നു. ആ വിഷയം ആളിപ്പടര്ന്ന കയ്യാങ്കളികളിലേയ്ക്ക് വരെ എത്തിയപ്പോള് അവിടേയ്ക്ക് വെള്ളാപ്പള്ളി എത്തി. ഞാനുമൊരു പള്ളിയാണ്, വെള്ളാപ്പള്ളി. ഈ പള്ളിക്കെത്ര വിലയാകും. ഞാന് തരാം. വെള്ളാപ്പള്ളിയുടെ ഈ മാസ് ഡയലോഗ് ഈഴവര്ക്കിടയില് അദ്ദേഹത്തെ ആരാധ്യപുരുഷനാക്കി. ഈ ഡയലോഗ് അവര് കേരളമാകെ പാടിനടന്നു. പള്ളിക്ക് പോലും വിലപറയാന് കഴിയുന്ന ഇദ്ദേഹത്തെ പോലുള്ളവര് നേതൃത്വത്തിലേയ്ക്ക് വരണമെന്ന് അവര്ക്കിടയില് സംസാരമുണ്ടായി. സമ്ബന്നരെ ആരാധിക്കുന്ന ഒരു ശീലം നമുടെ സമൂഹത്തിലുണ്ടല്ലോ. പ്രത്യേകിച്ച് ഈഴവര്ക്കിടയില്. 1996 ലാണ് എസ്എന്ഡിപി ഇലക്ഷന് വരുന്നു. സത്യന് വക്കീലാണ് ഇലക്ഷന്റെ ജനറല് കണ്വീനര്. ഗോപിനാഥ് സാറിന്റെ പാനലിനെതിരെ എഎസ് പ്രതാപ് സിങ് പ്രസിഡന്റും വിദ്യാസാഗര് സാര് വൈസ് പ്രസിഡന്റും വെള്ളാപ്പള്ളി ജന. സെക്രട്ടറിയുമായുള്ള പുതിയൊരു പാനല് വരുന്നു. ശാശ്വതീകാനന്ദ സ്വാമികളാണ് ഈ പാനല് അവതരിപ്പിക്കുന്നത്. അന്ന് ഞാനൊരു ശാഖാ ഭാരവാഹി പോലുമല്ല. പക്ഷെ ഞാനും അന്ന് വോട്ട് ചെയ്തു. ഞങ്ങളെകൊണ്ട് എതിര്വിഭാഗത്തിനെ ചീമുട്ട വരെ എറിയിച്ചു. ശരിക്കും യോഗത്തിലെ തെരഞ്ഞെടുപ്പ് സിസ്റ്റം പോലും ശരിയല്ല. ഒരു യൂണിയന് പ്രസിഡന്റിനെ പര്ച്ചെയ്സ് ചെയ്താല് ആ യൂണിയനിലെ മുഴുവന് വോട്ടും കിട്ടുന്ന സംവിധാനമാണ് ഇപ്പോഴുള്ളത്. 200 പേര്ക്ക് ഒരു വോട്ടാണുള്ളത്. ഒരു ശാഖയില് 2000 സ്ഥിരാംഗങ്ങള് ഉണ്ടെങ്കില് പത്ത് വോട്ടുകളാണ് ഉള്ളത്. പക്ഷെ ഈ പത്ത് പേരെ തെരഞ്ഞെടുക്കുന്നത് 2000 പേര് ചേര്ന്നല്ല. 25 പേര് മാത്രമുണ്ടായാല് ക്വോറം തികയും. 26 പേര് പങ്കെടുത്തതായി മിനിറ്റ്സ് ഉണ്ടാക്കി 10 പേരെ തീരുമാനിക്കും. ശാഖാ യോഗം നടക്കണമെന്ന് ഒരു നിര്ബന്ധവുമില്ല. മിക്കവാറും ഒരിടത്തും നടക്കാറില്ല. വടക്കോട്ടൊന്നും ഒട്ടും നടക്കാറില്ല. ഇതിന്റെ ഇന്റേണല് മെക്കാനിസം ഇങ്ങനെയാണ്. നമ്മള് ലോകത്ത് പല ബൈലോകളും കണ്ടിട്ടുണ്ട്. പക്ഷെ ഇങ്ങനെയൊരു ബൈലോ ആദ്യമാണ്. പിന്നെ വെള്ളാപ്പള്ളി അയാളുടെ സൗകര്യപ്രകാരം പലതവണ അത് ഭേദഗതിയും ചെയ്തു. വെള്ളാപ്പള്ളി എസ്എന്ഡിപി പിടിച്ചെടുക്കുന്നത് എങ്ങനെയാണ്? ഇലക്ഷന് മുമ്ബ് അദ്ദേഹം കേരളമാകെ യാത്ര ചെയ്ത് യൂണിയന് പ്രസിഡന്റുമാരെ പര്ച്ചെയ്സ് ചെയ്തു. ശാശ്വതികാനന്ദ സ്വാമികളുടെ പിന്തുണയുമുണ്ടല്ലോ. പുതിയ നേതൃത്വം വരട്ടെ, പള്ളിക്ക് വില പറഞ്ഞയാള് ജയിക്കട്ടെ എന്ന് എല്ലാവരും കരുതി. യഥാര്ത്ഥത്തില് ഒരു സംഘടനാ മര്യാദ അനുസരിച്ചല്ല അന്ന് ഇലക്ഷന് നടന്നത്. എതിര്വിഭാഗക്കാരെ എറിഞ്ഞ് ഓടിക്കുകയായിരുന്നു. വോട്ടവകാശം ഇല്ലാത്തവരും അന്ന് വോട്ട് ചെയ്തു. അന്ന് ആദ്യമായിട്ടായിരുന്നു വോട്ടര്മാരെ വണ്ടിപിടിച്ചു കൊണ്ടുപോയ നമുക്ക് 2000 രൂപ വീതം കിട്ടുന്നത്. വലിയതന്ത്രശാലിയും സംഘടനയെ കൈപ്പിടിയിലൊതുക്കാന് ശേഷിയുള്ള അതിബുദ്ധിശാലിയായ ആളുമാണ് വെള്ളാപ്പള്ളി. അദ്ദേഹം എസ്റ്റാബ്ലിഷ് ചെയ്യാന് എന്തൊക്കെയാണ് ചെയ്തത്? ശിവഗിരി സമ്മേളനത്തില് അദ്ദേഹത്തെ പുകഴ്ത്തി കഥാപ്രസംഗം വരെ അവതരിപ്പിച്ചിട്ടുണ്ട്. പള്ളിക്ക് വിലപറഞ്ഞതൊക്കെയാണ് തീം. ഞങ്ങള്ക്കും അന്നൊക്കെ അത് കാണുമ്ബോള് അഭിമാനമായിരുന്നു. ഞങ്ങളുടെ നേതാവ് ഇത്രയും പവര്ഫുള് ആണല്ലോ എന്ന് തോന്നിയിട്ടുണ്ട്. പിന്നെ ഞങ്ങളില് ഈഴവാഭിമാനം കുത്തിവയ്ക്കും. ഞാന് മാന്നാനം ശാഖാ പ്രസിഡന്റായിരുന്നപ്പോള് അഞ്ച് തവണ ഞാന് അദ്ദേഹത്തെ എന്റെ ശാഖയില് പല പരിപാടികള്ക്കായി കൊണ്ടുവന്നിട്ടുണ്ട്. മാന്നാനും ജംഗ്ഷനില് നിന്നും ആയിരക്കണക്കിന് ആളുകളുടെ അകമ്ബടിയോടെ ഘോഷയാത്രയായാണ് കൊണ്ടുവരുന്നത്. അന്ന് വെള്ളാപ്പള്ളി നടേശനെന്നാല് എനിക്ക് ദൈവതുല്യനായിരുന്നു. പൂജാമുറിയില് ഗുരുദേവന്റെ ചിത്രത്തിനൊപ്പം അദ്ദേഹത്തിന്റെ ഫോട്ടോയും വച്ചിരുന്ന ഒരു കാലം എനിക്കുണ്ടായിരുന്നു. എന്നും രാവിലെ പത്രമെടുത്ത് ഇന്ന് ജനറല് സെക്രട്ടറിയില് എവിടെയാണെന്ന് നോക്കി അവിടെ പോകുമായിരുന്നു. ഒരിക്കല് ഒരു പരിപാടി കഴിഞ്ഞ് അദ്ദേഹം ഇറങ്ങുമ്ബോള് എന്നെ കണ്ട് ഹാ വക്കീലെ എന്ന് വിളിച്ച് അദ്ദേഹത്തിന്റെ കഴുത്തില്കിടന്ന ഷാളെടുത്ത് എനിക്കിട്ട് തന്നു. അത് എന്നെ സംബന്ധിച്ച് വലിയ അവാര്ഡ് കിട്ടിയത് പോലെയായിരുന്നു. ആ ഷാള് ഞാന് വീട്ടില് കൊണ്ടുവന്ന് പൊന്നുപോലെ സൂക്ഷിച്ചുവച്ചിരുന്നു. വലിയ ഗിമ്മിക്കുകള് കാണിച്ച് അദ്ദേഹം അദ്ദേഹത്തിന്റെ ഇമേജ് വര്ദ്ധിപ്പിച്ച് കൊണ്ടിരുന്നു. ഇസ്ലാം മതസ്ഥനായ ഡോ. ബഷീറിനെ കൊണ്ട് വെള്ളാപ്പള്ളിയെ പുകഴ്ത്തി അന്യമതസ്ഥര്ക്ക് പോലും സ്വീകാര്യനാണ് തങ്ങളുടെ നേതാവെന്ന് ഈഴവ സമുദായംഗങ്ങളെ തോന്നിപ്പിക്കുക, പകരക്കാരനില്ലാത്ത അമരക്കാരന്, മനസ് തരൂ പട്ടിണി മാറ്റാം തുടങ്ങിയ തലക്കെട്ടുകള് നല്കി വെള്ളാപ്പള്ളിയുടെ ഫോട്ടോ പ്രചരിപ്പിക്കുക, ശാഖ പരിപാടികളില് പങ്കെടുക്കുമ്ബോള് വിദ്യാര്ത്ഥികള്ക്ക് പൈസ കൊടുക്കുക, പാവപ്പെട്ടവരെ ആകര്ഷിക്കുന്ന തരത്തില് പ്രസംഗിക്കുക തുടങ്ങിയ തന്ത്രങ്ങളാണ് അദ്ദേഹം അന്ന് ഉപയോഗിച്ചത്. അതുകഴിഞ്ഞ് 1999 ലും അദ്ദേഹം തെരഞ്ഞെടുക്കപ്പെട്ടില്ലേ? അന്നെന്താണ് സംഭവിച്ചത്? 1999 ആയപ്പോഴേയ്ക്ക് അദ്ദേഹത്തിന് യോഗത്തില് എതിരില്ലാതായി. എതിരില്ലാതെയാണ് അദ്ദേഹം അന്ന് തെരഞ്ഞെടുക്കപ്പെടുന്നത്. ആ തെരഞ്ഞെടുപ്പ് കഴിഞ്ഞതോടെ അദ്ദേഹം ബൈലോ ഭേദഗതി ചെയ്ത് കമ്മിറ്റിയുടെ കാലാവധി അഞ്ച് വര്ഷമാക്കി നീട്ടി. എസ്എന്ഡിപി യോഗത്തിന് കൗണ്സിലര് എന്ന പദവി പണ്ടുകാലത്ത് വളരെ പവര്ഫുള്ളായിരുന്നു. പരമാധികാര സഭ എന്നാണ് അറിയപ്പെട്ടിരുന്നത്. ഇദ്ദേഹം ബൈലോ ഭേദഗതി ചെയ്ത് അസിസ്റ്റന്റ് സെക്രട്ടറി, ഇന്സ്പെക്ടിങ് ഓഫീസര് തുടങ്ങിയ തസ്തികകള് കൂടി സൃഷ്ടിച്ചു. പ്രത്യേകിച്ച് ഒരു അധികാരവുമില്ലാത്ത തസ്തികകളാണ്. അദ്ദേഹത്തിന്റെ തന്ത്രമെന്തെന്നാല് വളരെ ജൂനിയറായ കുട്ടികളെയാണ് കൗണ്സിലര്മാരായി കൊണ്ടുവരുന്നത്. യോഗത്തെ പറ്റി ആധികാരികമായി അറിയുന്ന ആരെയും അവിടെ നിയമിക്കില്ല. അവരെയാകട്ടെ പരമാവധി രണ്ട് വര്ഷത്തില് കൂടുതല് ആ സ്ഥാനത്ത് ഇരുത്തില്ല. അവരെ അവിടെ നിന്നും മാറ്റി ഒരു അധികാരവുമില്ലാത്ത പുതിയ തസ്തികകളിലിരുത്തും. അങ്ങനെ വരുമ്ബോള് ആരും അദ്ദേഹത്തെ ചോദ്യം ചെയ്യാനുണ്ടാവില്ല. എസ്എന്ഡിപി യോഗം ജന സെക്രട്ടറിക്ക് ഒരു കാര് വാങ്ങണമെങ്കിലോ ഒരു നിയമനം നടത്തണമെങ്കിലോ യോഗത്തില് മണിക്കൂറുകളോളം ചര്ച്ച ചെയ്ത് മാത്രമെ പറ്റുമായിരുന്നുള്ളു. എന്നാല് 25 വര്ഷമായി ഏതെങ്കിലുമൊരു നിയമനത്തെ പറ്റി എസ്എന്ഡിപി യോഗത്തില് ചര്ച്ച നടന്നിട്ട്. ഒരു സംഭാവനയ്ക്കും രസീത് നല്കാറില്ല. ഓരോ നിയമനത്തിനും എത്ര വാങ്ങി എന്ന് അറിയുന്ന ഒരാള് പോലും കമ്മിറ്റിയിലില്ല. ഞാന് പറഞ്ഞിട്ട് ഒരാള് ഒരു നിയമനത്തിനായി വെള്ളാപ്പള്ളിയെ കാണാന് പോയിരുന്നു. മാനേജര് റിമോര്ട്ട് ഉപയോഗിച്ച് കാറിന്റെ ഡിക്കി ഉയര്ത്തിയിട്ട്, ഇവിടെ പണം വച്ചിട്ട് പോകാന് പറഞ്ഞെന്നാണ് അയാള് എന്നോട് നിസഹായമായി പറഞ്ഞത്. അപ്പോള് അങ്ങനെയാണ് വെള്ളാപ്പള്ളി നടേശന് ആര്ക്കും ചോദ്യം ചെയ്യാനാകാത്ത രാജാവായി മാറിയത്. അല്ലേ? ചോദ്യം ചെയ്ത് പോയാല് പിന്നെ അവന് സംഘടനയില് ഉണ്ടാവില്ല. തുടരും. Stories you may Like